चंडीगढ़ । भारत सरकार ने स्किल को बेहतर बनाने पर एक-दो साल पहले ही काम शुरू किया है, लेकिन मोहाली के युवा उद्यमी अमरिंदर बीते 8 साल से दुनिया भर की कंपनियों के स्टाफ के स्किल्स को आंक कर उन्हें बढ़ाने का काम कर रहे हैं। 2007 में एक वेबपोर्टल से शुरू हुई कंपनी को आज अमरिंदर संधू ने अपनी मेहनत से 120 करोड़ रुपए का बना दिया है। सिर्फ 20 लाख रुपए की पूंजी से शुरू की ब्रेनमेजर्स सॉल्यूशंस लिमिटेड के ग्राहकों में आज वर्ल्ड की फॉच्यूर्न 100 कंपनियों से लेकर दुनिया की टॉप 100 यूनिवर्सिटीज तक शामिल हैं।
क्या करती है ब्रेनमेजर्स
ह्यूमन स्किल डेवलपमेंट के एक प्रमुख ऑनलाइन प्रोवाइडर ब्रेनमेजर्स अपनी क्लाइंट कंपनियों के नए स्टाफ के विभिन्न स्किल्स की टेस्टिंग, स्क्रीनिंग और अन्य ऑनलाइन सर्टिफिकेशन करती है। कंपनी 1000 से अधिक अलग-अलग क्षेत्रों में 3000 से अधिक स्किल टेस्ट करती है, जिनमें कंप्यूटर्स, लैंग्वेज, फिटनेस, मैनेजमेंट, ऑफिस स्किल्स आदि शामिल हैं।
कौन-कौन हैं क्लाइंट
सेन डियागो स्टेट यूनिवर्सिटी, कैलिफोर्निया स्टेट यूनिवर्सिटी, विलमिंगटन कॉलेज, फैरिस स्टेट यूनिवर्सिटी, बैंक ऑफ अमेरिका, वॉलमार्ट, टोयोटा, टीसीएस, जेट एयरवेज और एचडीएफसी बैंक आदि प्रमुख हैं। एसेंचर और डेल आदि के कॉल सेंटर ऑपरेशन्स भी कंपनी से जुड़े हैं।
कुछ अलग करके दिखाना था
थापर यूनिवर्सिटी, पटियाला से बी-टेक करने के बाद अमरिंदर पर परिवार के कंस्ट्रक्शन के कारोबार में शामिल होने का दबाव था। उन्होंने कुछ अलग करने की ठानी और आज वे एक कटिंग एज अाईएसओ प्रमाणित ऑनलाइन प्लेटफाॅर्म संचालित करते हैं। भारत के अलावा अमेरिका और यूके में भी वे अपने ऑफिस खोल चुके हैं। अब यूरोप के अन्य देशों में प्रवेश करने जा रहे हैं। अमरिंदर ने बताया कि कॉर्पोरेट्स और अन्य संस्थान अपने स्टाफ के स्किल्स को एवेल्यूट करवाने के साथ ही ऐसे लोगों को अपने साथ बनाए रखना चाहते हैं जो कि सही स्किल्स रखते हैं।
लक्ष्य 1000 करोड़ रुपए
ब्रेनमेजर्स में इस समय 50 प्रोफेशनल्स की टीम काम कर रही है, जिनमें से अधिकांश कंप्यूटर इंजीनियर हैं। टीम में प्रोग्रामर, कंटेंट डेवलपर्स, एडिटर्स और अन्य प्रोफेशनल्स भी शामिल हैं। अमरिंदर का कहना है कि आने वाले तीन से पांच साल में वे कंपनी का विस्तार दुनिया भर में करते हुए टर्नओवर 1000 करोड़ रुपए से ऊपर लेकर जाने का लक्ष्य लेकर आगे बढ़ रहे हैं।
वीडियाे कोर्सेज लॉन्च करेंगे
अमरिंदर ने कहा कि ऑनलाइन एजुकेशन भारत का फ्यूचर है और इस संबंध में जागरुकता लगातार बढ़ रही है। हम अगले दो साल में अपने नेटवर्क का व्यापक विस्तार करेंगे और स्कूली बच्चों के लिए वीडियो कोर्सेज भी लॉन्च करेंगे। उसके लिए एक नया पोर्टल तैयार किया जा रहा है।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva